**Előterjesztés**

**Hévíz Város Önkormányzat Képviselő-testületének**

**2022. március 31-i nyilvános ülésére**

**Tárgy:** HÉVÍZ-BALATON AIRPORT Kfttaggyűlésére mandátum kialakítása

**Az előterjesztő:** Papp Gábor polgármester

**Készítette:** Benkő Attilaügyvezető igazgató

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

A Hévíz-Balaton Airport Kft. ügyvezetője 2022.03.17. napján email útján jelezte, hogy a Társasági Szerződés 11.17. pontja alapján írásbeli szavazást kezdeményez az alábbi tárgykörökben:

1. napirendi pont: Döntés a Társaság 3. számú határozati javaslatáról, így különösen

a) a könyvvizsgáló által - a Hévíz-Balaton Airport Kft. 2021. évi beszámolójával összefüggésben- írásban előterjesztett jelentéséről,

b) a Hévíz-Balaton Airport Kft. 2021. évi beszámolójáról,   
c) a Társaság 2021. évi adózott eredményének eredménytartalékba helyezéséről,

d) az adózott eredmény felhasználására vonatkozó javaslatának, valamint a Társaság vezető tisztségviselőjének 2021. üzleti évben kifejtett ügyvezetési tevékenységéhez kapcsolódó, a Polgári Törvénykönyvről szóló 2013. évi V. törvény 3:117. §-ának (1) bekezdése szerinti felmentvény elfogadásáról.

2. napirendi pont: Döntés a Társaság 4. számú határozati javaslatáról, a Javadalmazási Szabályzatának elfogadásáról

A fenti tárgykörhöz tartozó előterjesztés és a döntésre irányuló határozat tervezetet tartalmazó szavazólap csatolásra került.

**1. napirendi pont: Döntés a Társaság 3. számú határozati javaslatáról**

1. a könyvvizsgáló által - a Hévíz-Balaton Airport Kft. 2021. évi beszámolójával összefüggésben- írásban előterjesztett jelentésnek,
2. a Hévíz-Balaton Airport Kft. 2021. évi beszámolójának,
3. a Társaság 2021. évi adózott eredményének eredménytartalékba helyezésének,
4. a Társaság vezető tisztségviselőjének 2021. üzleti évben kifejtett ügyvezetési tevékenységéhez kapcsolódó, a Polgári Törvénykönyvről szóló 2013. évi V. törvény 3:117. §-ának (1) bekezdése szerinti felmentvény elfogadása.

**Előzmények**

A Taggyűlés 2021. augusztus 4-én elfogadta a Hévíz-Balaton Airport Kft. (a továbbiakban: Kft.) 2021. évi üzleti tervét. A Kft. 2021. évi működésére a világjárvány erőteljesen rányomta bélyegét, így nem ismert, hogy a repülőtér mikortól tud rendszeres járatokat fogadni. A Kft. 2021. évi üzleti tervének elkészítésénél elsősorban a működés biztonságos fenntartása volt a cél.

A 2021. üzleti tervben a következő megállapítások kerültek rögzítésre:

A 2021. évi eredményterv többszörösen meghaladja a 2020. évit, és várhatóan duplája lesz a 2019. évinek. Az értékesítés nettó árbevétele a 2020. évben közel a felére csökkent a 2019. évhez képest a világjárvány hatásának köszönhetően. A 2021. évi kiadások az elmúlt évek költségelemei alapján kerültek tervezésre, ugyanakkor az Uniós előírások miatt jelentős karbantartási és beruházási, valamint létszámfejlesztési feladatok hárulnak a repülőtérre. A költségeket a társaság működési és fejlesztési támogatásokból, illetve tőke és tőketartalék emelésből kívánja fedezni. A működési kiadások tervezett nettó összege 222.904 e Ft-tal, azaz 47,32 %-kal magasabb a 2020. évi összegnél.

**Vezetői összefoglaló**

A 2021. évi beszámolóban az értékesítés nettó árbevétele 137.883 eFt volt, amely 53,97%-kal több a 2020. évi értékhez képest. Az üzemi tevékenység eredménye 2021-ben 4.947 eFt volt, amely a 2020. évi értéknél 83.81%-kal alacsonyabb. A Kft adózás előtti eredménye 2021-ben 2.670 eFt volt, szemben a 2020. évi 91 eFt-os adózás előtti eredménnyel.

A Társaság a 2021. évi adózott eredményét, 2.670 eFt-ot eredménytartalékba helyezi.

A saját tőke az előző évhez képest 1.090.653 eFt értékkel, 16.3 %-kal növekedett. A saját tőkén belül a jegyzett tőke az előző évhez képest 449 eFt értékkel, 0.85 %-kal növekedett.

A Polgári Törvénykönyvről szóló 2013. évi V. törvény 3:117. §-ának (1) bekezdésével összhangban a Társaság Taggyűlése a vezető tisztségviselő kérésére a beszámoló elfogadásával egyidejűleg dönt az előző üzleti évben kifejtett ügyvezetési tevékenység megfelelőségét megállapító felmentvény megadásáról. A felmentvény megadásával a Taggyűlés igazolja, hogy a vezető tisztségviselő az értékelt időszakban, azaz 2021. üzleti évben az ügyvezetési tevékenységét a Társaság érdekeinek elsődlegességét szem előtt tartva végezte

**2. napirendi pont: Döntés a Társaság 4. számú határozati javaslatáról, a Javadalmazási Szabályzatának elfogadásáról**

**Előzmények**

2012-ben, a Hévíz-Balaton Airport Kft. (a továbbiakban: Társaság) alapításakor a Cégbíróságon letétbe helyezésre került a Társaság Javadalmazási Szabályzata. A 2012 óta bekövetkezett jogszabályi változásokra, valamint a szervezeti átalakulásokra tekintettel szükségessé vált a Javadalmazási Szabályzat átfogó felülvizsgálata, melynek eredményeként egy új Javadalmazási Szabályzat került kialakításra.

Jelen előterjesztésről a Taggyűlés az „a veszélyhelyzet során a személy- és vagyonegyesítő szervezetek működésére vonatkozó eltérő rendelkezések újbóli bevezetéséről” szóló 502/2020. (XI. 16.) Korm. rendelet 3. § (2) és (3) bekezdése, valamint a HBA Társasági Szerződésének 11.17. pontja értelmében, ülés tartása nélkül, írásbeli szavazás keretében dönt.

**Vezetői összefoglaló**

Az új Javadalmazási Szabályzatban rögzítésre kerültek az ügyvezetőre és a vezető állású munkavállalók javadalmazására vonatkozó szabályok, a jogviszony megszüntetésére járó juttatások, a teljesítményösztönzők, valamint a felügyelőbizottság elnökének és tagjainak díjazására vonatkozó általános szabályok.

Az ügyvezető alapbérét a Taggyűlés külön határozatában állapítja meg. Az Ügyvezető részére teljesítményösztönzőt a Taggyűlés állapíthat meg az éves alapbér legfeljebb 20%-ában meghatározott mértékben, amennyiben a Társaság adózott eredménye pozitív. A teljesítménykövetelményeket, a teljesítés határidejét és az egyéb feltételeket a Taggyűlés a teljesítménykövetelmény meghatározásával egyidőben határozza meg.

A vezető állású munkavállalók alapbérét az Ügyvezető állapítja meg azzal, hogy annak arányban kell állnia különösen az ellátott feladatokkal, a felelősség mértékével, a foglalkoztatottak létszámával, a Társaság nemzetgazdasági súlyával, jelentőségével. A vezető állású munkavállalók részére teljesítménykövetelményt és az ahhoz kapcsolódó juttatásokat (teljesítménybér vagy más juttatás) az Ügyvezető határozhat.

A Társasági Szerződés 11.17. pontja alapján – figyelemmel a veszélyhelyzet során a személy- és vagyonegyesítő szervezetek működésére vonatkozó eltérő rendelkezések újbóli bevezetéséről szóló 502/2020 (XI. 16.) Korm. rendelet (a továbbiakban: Korm.rendelet) rendelkezéseire is – írásbeli szavazással történik a taggyűlés.

Hévíz Város Önkormányzat álláspontja Polgármester Úr által aláírt szavazólappal lesz képviselve. Ehhez szükséges a Képviselő-testület véleményét kialakítani.

Javasoljuk a taggyűlési napirend elfogadását.

Kérem a Tisztelt Képviselő-testületet a határozati javaslat elfogadására.

A döntés egyszerű szótöbbséget igényel.

**2.**

**HATÁROZATI JAVASLAT**

1. Hévíz Város Önkormányzat Képviselő-testülete a **HÉVÍZ-BALATON AIRPORT Korlátolt Felelősségű Társaság** (székhelye: 8380 Hévíz, Kossuth L. u. 1., cégjegyzékszám: Cg. 20-09-072648, a továbbiakban: a Társaság) tagjai elé a társasági szerződés 11.17. pontja alapján írásbeli szavazásra bocsátott határozati javaslatokról mandátumot biztosít a polgármester részére.

2. A polgármester az alábbi határozati javaslatról szavazzon igennel:

**3/2022. számú határozattervezet:**

*Taggyűlés akként határoz, hogy elfogadja a Hévíz-Balaton Airport Kft.* az Ügyvezető által írásban előterjesztett és a könyvvizsgáló által véleményezett- a Hévíz-Balaton Airport Kft. 2021. évi beszámolójával összefüggésben- a jelentést.

A Taggyűlés az Ügyvezető által írásban előterjesztett, a Hévíz-Balaton Airport Kft. 2021. évi beszámolóját 1.610.441 eFt mérlegfőösszeggel és 2.670 eFt adózott eredménnyel elfogadja.

A Taggyűlés a Hévíz-Balaton Airport Kft. 2021. évi adózott eredményét, 2.670 eFt-ot eredménytartalékba helyezi.

A Taggyűlés elfogadja a vezető tisztségviselő 2021. üzleti évben kifejtett ügyvezetési tevékenységét, és megadja részére a Polgári Törvénykönyvről szóló 2013. évi V. törvény 3:117. §-ának (1) bekezdése szerinti felmentvényt. A Taggyűlés a felmentvény megadásával igazolja, hogy a vezető tisztségviselő az értékelt időszakban az ügyvezetési tevékenységét a Társaság érdekeinek elsődlegességét szem előtt tartva végezte.

**4/2022. számú határozattervezet:**

*Taggyűlés akként határoz, hogy elfogadja a Hévíz-Balaton Airport Kft.. Javadalmazási Szabályzatát.*

Felelős: Papp Gábor polgármester

Határidő: 2022. március 31.

**3.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szintén László | osztályvezető |  |  |
| Dr. Tüske Róbert | jegyző |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Benkő Attila | ügyvezető igazgató |  |  |
|  |  |  |  |